Dagga-kettinggroepeienaar vasgetrekDie kettinggroepeienaar is glo een van die grootste verskaffers van dagga in Suid-Afrika. (Foto: Verskaf) ŉ Dagga-kettinggroepwinkeleienaar en twee van sy makkers is in onderskeidelik Brits en Hartbeespoortdam in hegtenis geneem nadat hulle glo met dagga ter waarde van miljoene rande betrap is. Die kettinggroepeienaar is glo een van die grootste verskaffers van dagga in Suid-Afrika. Die verdagtes, onderskeidelik 49, 34 en 27 jaar oud, het reeds in die landdroshof in Brits verskyn. ŉ Vierde verdagte (25) het hom later aan die polisie oorgegee en saam met die ander drie in die hof verskyn. Volgens kapt. Tlangelani Rikhotso, polisiewoordvoerder, het die Valke beslag gelê op dagga ter waarde van R2 miljoen, R54 000 kontant en ŉ Toyota-bakkie. Intussen is ŉ bewaringsbevel uitgereik vir ŉ kontantbedrag van sowat R800 000 en vir ŉ plaas ter waarde van R3 miljoen. “Aanklagte van daggahandel, die kweek van dagga, bedrog en geldwassery van ongeveer R10 miljoen staar die verdagtes nou in die gesig.” Die kettinggroepeienaar is in 2019 ook in hegtenis geneem toe polisie op sy winkel, Canapax, toegeslaan het. Beamptes het destyds beslag gelê op dagga en ander onwettige produkte ter waarde van R3 miljoen. Verskeie Canapax-takke oor die hele Suid-Afrika is kort ná sy inhegtenisneming gesluit. Twee van die verdagtes is Dinsdag vrygelaat op borgtog van R100 000 elk, terwyl borgtog van onderskeidelik R10 000 en R5 000 aan die ander twee toegestaan is. Die saak is uitgestel tot 9 Julie terwyl die polisie die saak verder ondersoek.